Dag 22 - KiesKerk
Dag 22 – Wees nederig teenoor mekaar
Here, dankie vir hierdie nuwe dag
vol geleenthede om ons u liefde uit te leef.
Herinner ons dat ons liefde aan mekaar kan betoon
deur nederig te bly
deur ander in gedagte te hou
en in ag te neem.
Ons bid vir ons bure, wat ons dalk goed ken of dalk glad nie ken nie.
Ons bid dat hulle veilig sal wees en van siekte en kwaad bewaar sal bly.
Ons sê dankie vir gemeenskappe wat vir mekaar omgee.
Wees nederig en help mekaar
Met die grendeltyd wat verleng is, sal ons huise en die mense wat leefruimtes deel mekaar moet help. Ons het die mense rondom ons nodig om in hierdie moeilike tyd koers te hou en daardeur te kom.
Een van die maniere waarop ons mekaar kan help, is deur nederig teenoor mekaar te wees. Anders gestel: Ons sal saggies met mekaar moet werk. Nederigheid beteken dat ek nie altyd reg hoef te wees nie. As iemand anders 'n fout gemaak het, is ek nederig genoeg om te weet ek kan ook foute maak en kan daarom saggies antwoord of reghelp. Ons kan ook nederig wees deur mekaar te help met daardie take wat vir niemand lekker is nie. Jesus het sy dissipels se voete gewas en só sy liefde vir hulle (en ons) en sy nederigheid duidelik gemaak.
In ons huis hou ek byvoorbeeld glad nie daarvan om die vloere te mop nie. Maar iemand moet mop! Gelukkig doen my vrou dit graag. Sy hou weer glad nie daarvan om vuil wasgoedwater uit die wasbak te laat tap nie, maar ek gee nie om om dit te doen nie. Help mekaar deur nederig al die skoonmaaktake in en om die huis te doen.
Wat dink jy maak dat iemand belangrik is? As Christene weet ons een mens is nie belangriker as 'n ander nie. Daarom moet ons altyd gereed wees om mekaar te help en te dien. Een voorbeeld wat vandag se teksvers noem, is dat ons moet omgee vir die ouer mense wat dalk nie meer na hulleself kan omsien nie. Só bewys ons respek aan hulle.
Wat beteken dit om nederig te wees?
Hoe kan ons vir ouer mense omgee?
Kontak julle plaaslike tehuis vir bejaardes en hoor hoe julle hulle in hierdie tyd kan ondersteun.
Maak kaartjies vir ouer ooms en tannies in die gemeente wat julle ná die grendeltyd by hulle kan gaan afgee.
Gebruik enige medium: teken, verf, dans, digkuns, foto, kortverhaal, musiek, enigiets.
Ware sielskos gewees vir ons as gesin in hierdie 21 dae grendeltyd. Elke dag se boodskap het ons harte geraak. Ons kon ons vereenselwig met elke dag se boodskap.
– Rika Mouton
Hierdie stukkie is vir my tot gróót seën. Baie dankie vir die voorbereiding hiervan. Ek waardeer dit baie!